**Прилог 5**

**ОСНОВНА ТЕХНИЧКА УПУТСТВА ЗА ПИСАЊЕ МАСТЕР РАДА**

Мастер рад мора бити технички коректно уобличен. Текст мора бити уредан и једнообразан. Није дозвољено да се појављују различити фонтови (сем када се жели нешто истаћи), размаци, маргине, нумерације, поравнања, обележавања. Неуредност указује на недовољну посвећеност студента/аутора, аљкавост и немарност. Ментор и чланови комисије морају инсистирати, поред квалитета садржаја и на квалитету изгледа текста.

**Врста и величина слова.** Текст је по правилу у ћирилици, а може бити и у латиници. Фонт: Times New Roman, Tahoma, Calibri или Arial. Величина слова 12 пт.

**НАСЛОВ ПРВОГ НИВОА** - 16пт, велика слова, **болд**.

**Наслов другог нивоа** - 14пт, нормална слова, **болд**.

**Наслов трећег нивоа** - 12пт, нормална слова, **болд**.

*Наслови осталих нивоа* - 12пт, нормална слова, *italic*. Идентификатор (број) фуснота је болд, текст фуснота је 10 пт, нормална слова, *single*.

**Наслов литературе и прилога - 16пт, велика слова, болд**

Поравнање: *justify*.

**Стил и форма писања** - Рад се пише српским књижевним језиком. Текст треба да буде правописно и граматички исправан, јасан и без словних грешака. Формат је А4 и текст се штампа на белом папиру само са једне стране листа. По правилу има минимално 50 страна (без насловне стране; сажетка на српском и енглеском; биографије; изјаве о оригиналности; садржаја; пописа слика, графика, табела; прилога).

Да би рад био **прегледан и лако читљив** неопходно је поштовати следеће захтеве:

а. маргине су 2 цм, сем леве која је 2,5;

б. проред је 1,5 *lines* за текст, а *single* проред за наслове и поднаслове (који су у више редова), наслове табела, слика, графика, фусноте, цитате и референце;

ц. код набрајања размак је 6 pt афтер, а последњи до следећег пасуса 12pt афтер;

д. бројке и текст у графиконима, табелама и легендама могу да буду мањи фонт, али под условом да су јасно читљиви.

Оrientation је *Portrait*, изузетно табеле или слике или графици могу бити *Landscape*.

**ПОГЛАВЉА**

Свако поглавље почиње на новој страни. Текст сваке стране треба да буде логично рашчлањен на пасусе. Размак између пасуса је *after* 12пт, а код наслова је *before* и *after* 12pt. Почетак пасуса се не увлачи.

**Водити рачуна о стилу дефинисања:**

а. Што мање користити стране речи и изразе.

б. За неке општеприхваћене стране речи и изразе не давати наше описне појмове: туђице - случајне, једнократне, повремене писати у изворном облику (у загради се може дати правилан изговор), а посуђенице - стране речи пишу се према домаћем изговору (нпр. sajber, а не cyber) и мењају се по падежима, скраћенице – у загради се обавезно наводи оригинални израз који је скраћен.

ц. Скраћенице не стављати у наслове.

д. Што више користити кратке, обичне речи.

е. Избегавати употребу сликовитих лирских описа.

ф. Реченице треба да буду једноставне и кратке.

г. Водити рачуна о граматици, словним и језичким грешкама.

х. Употреба актива је основа за краћи, директнији, тачнији и коректнији начин изражавања.

и. Обавезно при писању целог рада користити треће лице једнине неодређено (нпр. обрађено је, истражено је, а не обрадила/о сам, истражио/ла сам), сем у Уводу и делу који се односи на разлоге избора теме.

ј. Цео рад писати у садашњем времену.

к. Прошло време се употребљава у деловима - Методе истраживања, Резултати и Закључци.

**Нумерација**

Стране рада треба да буду нумерисане арапским бројевима. Нумерација страна је на дну (*footer)*, центар, почевши од Увода (страна 1, али се број не појављује – *Different first page*). До Увода нумерација може бити словима (велика или мала слова), чешће римским бројевима (великим или малим).

Нумеришу се поглавља и подпоглавља. У мастер раду могуће је користити нумерички, алфабетски или комбиновани систем нумерације. **Изабрани систем нумерације поштује се од почетка до краја рада**.

**Слике, графици и табеле –** Нумеришу се арапским бројевима редоследом од почетка рада и пишу италиком. Наслови табела стављају се изнад, а графика и слика испод. Уколико се слике, графици, табеле преузимају, неопходно је навести извор, по истом систему цитирања који се примењује у целом тексту.